Къэжэр Валерэ Хьэшыр и къуэр
Къэбэрдей-Балъкъэр Республикэм и щэнхабзэмрэ и щIэныгъэмрэ хэщIыныгъэшхуэ ягъуэтащ. Илъэс 64-нэм иту зэуэзэпсэу дунейм ехыжащ Урысейм и кавказыдж Iэзэ, адыгэхэм я тхыдэмрэ я этнологиемкIэ IэщIагъэлI, Къэбэрдей-Балъкъэр Респуб-ликэм щIэныгъэмкIэ щIыхь зиIэ и лэжьакIуэ, КъБР-м и Къэрал саугъэтым и лауреат, тхыдэ щIэныгъэхэм я доктор Къэжэр Валерэ Хьэшыр и къуэр.
Къэжэр Валерэ КъБАССР-м хыхьэ Сэрмакъ къуажэм 1949 гъэм шыщхьэIум и 19-м къыщалъхуащ. КъБКъУ-м и тхыдэ-филологие къудамэр къиуха нэужь, СССР-м ЩIэныгъэхэмкIэ и Академием этнографиемкIэ и институтым 1971 гъэм щIэтIысхьащ икIи кавказыдж цIэрыIуэ Гарданов В. К. и унафэм щIэту «Сельская община у адыгов в первой половине XIX в. (поземельные отношения)» и кандидат диссертацэр, 1994 гъэм «Традиционные общественные институты кабардинцев и их кризис в конце XVIII — первой половине XIX вв.» и доктор диссертацэр игъэхьэзырри пхигъэкIащ.
ХIХ лIэщIыгъуэм и япэ Iыхьэм адыгэхэм я жылагъуэ гъащIэм щекIуэкIа зэхъуэкIыныгъэхэр къихутэжурэ, къэбэрдейхэм я феодальнэ псэукIэ-зэхэтыкIэм пыщIауэ щыта гугъуехь инхэм япэу и гугъу зыщIар Къэжэр Валерэщ. ИужькIэ «Кризис традиционного феодализма в Кабарде» (1986 гъ.) и лэжьыгъэм ар зыубгъуауэ щызэпкърихащ. Абы теухуауэ илъэс куэдкIэ иригъэкIуэкIа къэхутэныгъэхэр щызэхуэхьэсащ «Адыгская хаса. Из истории сословно-представительских учреждений феодальной Черкесии» (Налшык, 1992 гъ.), «Адыгская вотчина. К проблеме основной социальной единицы адыгского феодального общества» (Налшык, 1993 гъ.), «Традиционные общественные институты кабардинцев и их кризис в конце ХVIII — первой половине ХIХ вв.» и лэжьыгъэм тхыдэм щыщ Iуэхугъуэ нэхъыщхьэхэр щызэкIэлъихьащ. Адыгэм и тхыдэм теу- хуа и къэхутэныгъэхэм кърикIуахэм щIэныгъэлI гупым ягъэхьэзыра лэжьыгъэхэм: «Современная государственность Кабардино-Балкарии: истоки, пути становле- ния, проблемы» (1999), «Адыгэ (шэрджэс) щIэнгъуазэ» (М., 2006), «Северный Кавказ в составе Российской империи» (М., 2007) зыщригъэубгъуащ.
Къэжэр В. Хь. и жэрдэмкIэ, «Исторический вестник»-р 2005 гъэм КъБИГИ-м къыщыдагъэкIыу щIадзащ. Кавказ Ищхъэрэм и мызакъуэу, дуней псом щыцIэрыIуэ еджагъэшхуэхэм Кавказым ис лъэпкъхэм я тхыдэмрэ этнографиемрэ теухуа я щIэныгъэ лэжьыгъэхэр абы трагъадзэ.
Куэдым къыхуигъэщIа щIэныгъэлI, и лъэпкъым и тхыдэ фэеплъымрэ и щэнхабзэ щIэинхэмрэ папщIэ гууз-лыуз зиIэ Къэжэр В. Хь. «Адыгские песни времен Кавказской войны» (2005 гъ.) тхылъым и хэзыгъэгъуазэ тхыгъэхэм ящыщ зыр игъэхьэзыращ.
«Адыгэ щIэнгъуазэр» (Мэзкуу, 2006) дунейм къызэрытехьар республикэм и щэнхабзэ гъащIэм дежкIэ мыхьэнэшхуэ зиIэ Iуэхугъуэт. Тхыдэр къэзытIэщIыж очеркым нэхъыщхьэу елэжьахэм яхэтам и мызакъуэу, редактор нэхъыщхьэм и къуэдзэ къалэнри и пщэм зэрилъу, Мейкъуапэ, Черкесск, нэгъуэщI къалэхэми щыщ щIэныгъэлIхэр зэпищIэу, абы лэжьыгъэ псори Налшык къыщызэригъэпэщащ. Къэжэр В. Хь. и жэрдэмкIэ щIэнгъуазэр гъэхьэзырыным и Iуэхум щIэныгъэлI щIалэхэри хашащ, я зэфIэкIым ирагъэплъыжащ, ди къэралми нэгъуэщI щIыпIэхэми я еджагъэшхуэхэм я деж пщIэшхуэ щызыгъуэта а лэжьыгъэ телъыджэр апхуэдэ щIыкIэкIэ дунейм къытехьащ.
Къэжэр В. Хь. и IэдакъэщIэкIхэр иджырей кавказыджхэм хуабжьу къахуэщхьэпащ. И къэхутэныгъэхэм абы щыщIигъэбыдащ адыгэхэм я шыфэлIыфэм, я тхыдэм щIэныгъэлIхэм хуаIэ еплъыкIэщIэм и лъабжьэр. Абы щагъэбелджыла Iуэхугъуэ нэхъыщхьэхэр, и гъукIэгъэсэнхэм я мызакъуэу, IэщIагъэлI куэдым къызэдащтэ. ЩIэныгъэлIым и дэтхэнэ лэжьыгъэми щIэупщIэшхуэ иIэщ, тхыдэ къэхутэныгъэхэм зрегъэужь. Абы хуитыныгъэ къыдет Къэжэр В. Хь. езым и щIэныгъэ еджапIэм лъабжьэ зэрыхуигъэтIылъыжар къыхэдгъэщыну.
Къэжэр В. Хь. и къэхутэныгъэ лэжьыгъэхэм щIэныгъэ зэгухьэныгъэхэм я деж пщIэшхуэ щагъуэтащ. «Традиционные общественные институты кабардинцев и их кризис в конце ХVIII — первой половине ХIХ вв.» монографием КъБР-м и Къэрал саугъэтыр 1997 гъэм къыхуагъэфэщащ, и гуащIэм къыпэкIуэу «КъБР-м щIэныгъэмкIэ щIыхь зиIэ и лэжьакIуэ» цIэр 1999 гъэм къыфIащащ.
Къэжэр В. Хь. щIэныгъэ-къызэгъэпэщыныгъэ лэжьыгъэм ехъулIэныгъэ нэрылъагъухэр щиIащ. 1993 гъэм къыщыщIэдзауэ Урысейм ЩIэныгъэхэмкIэ и Академием и Къэбэрдей-Балъкъэр щIэныгъэ центрым Гуманитар къэхутэныгъэхэмкIэ и институтым тхыдэмкIэ и къудамэр иунэтIащ, 1996 гъэм КъБИГИ-м аспирантурэ къыщызэIухыным къаруушхуэ ирихьэлIащ. Къэжэр В. Хь. щIэныгъэ унафэщIу зэрылэжьа зэманым къриубыдэу тхыдэмрэ этнологиемрэ хуеджа IэщIагъэлI пщIы бжыгъэхэр аспирантурэм къыщIигъэкIащ, абыхэм ящыщу нэхъ зэфIэкI зыбгъэдэлъхэр институтым щолажьэ.
Къэжэр В. Хь. акъыл жан зиIэ, фIэщхъуныгъэшхуэ зыхэлъ цIыху гуапэт икIи жыджэрт. И лэжьэгъухэми, псом япэу адыгэхэр, балъкъэрхэр, урысхэр, осетинхэр зыхэт и еджакIуэхэми, а псори нэIурыту щыдэплъагъурт.
Псэуху лэжьыгъэм къыпикIуэтакъым, гупсысэщIэхэр, мурадыфIхэр и куэдт, щIэныгъэм пыщIа псоми щыгъуазэт, и еджакIуэхэм яхуэсакъ зэпытт, Iуэхум тригъэгушхуэрт.
Къэжэр Валерэ Хьэшыр и къуэр гуапагъэшхуэ зыбгъэдэлъ, зи псэр зэIуха ныбжьэгъу пэжу, егъэджакIуэ Iущу икIи емызэшыжу дунейм тетащи, апхуэдэу игъащIэкIэ ди гум къинэнщ.
Къэбэрдей-Балъкъэрым гуманитар
къэхутэныгъэхэмкIэ и институтым и лэжьакIуэхэр.
